**Projektas**

**LAZDIJŲ RAJONO SAVIVALDYBĖS TARYBA**

**SPRENDIMAS**

**DĖL EUROPOS TERITORINIO BENDRADARBIAVIMO GRUPĖS STEIGIMO**

2021 m. liepos 13 d. Nr. 34-857

Lazdijai

Vadovaudamasi 2006 m. liepos 5 d. Europos Parlamento ir Tarybos reglamentu (EB) Nr. 1082/2006 dėl Europos teritorinio bendradarbiavimo grupės (ETBG), Lietuvos Respublikos vietos savivaldos įstatymo 6 straipsnio 4 punktu, 16 straipsnio 2 dalies 21 punktu, Lazdijų rajono savivaldybės tarybos 2020-11-04 sprendimu Nr. 5TS-536 „Dėl pritarimo susitarimui dėl Lietuvos ir Lenkijos pasienio funkcinės turizmo zonos „Jotvingių kraštas – Jatvingia“ sukūrimo“ pasirašymui“ ir atsižvelgdama į 2021-06-29 Punske vykusio Lietuvos ir Lenkijos pasienio savivaldybių atstovų pasitarimo „Dėl Europos teritorinio bendradarbiavimo grupės steigimo“ protokolą, Lazdijų rajono savivaldybės taryba n u s p r e n d ž i a:

1. Steigti Europos teritorinio bendradarbiavimo grupę kartu su kitomis Lietuvos ir Lenkijos savivaldybėmis.

2. Sutikti padengti teisinės analizės parengimo ir viso Europos teritorinio bendradarbiavimo grupės steigimo koordinavimo proceso išlaidas, kurių kiekvienai Europos teritorinio bendradarbiavimo grupės šaliai (savivaldybei, valsčiui) tenka po 1700,00 Eur.

3. Įgalioti Punsko valsčių (Lenkijos Respublika) atlikti teisinės analizės parengimo ir viso Europos teritorinio bendradarbiavimo grupės steigimo koordinavimo procesą.

4. Nustatyti, kad šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės merė Ausma Miškinienė

Andrė Zenevičienė, mob. 8 614 01 038

**LAZDIJŲ RAJONO SAVIVALDYBĖS TARYBOS SPRENDIMO PROJEKTO**

**„DĖL EUROPOS TERITORINIO BENDRADARBIAVIMO GRUPĖS STEIGIMO“**

**AIŠKINAMASIS RAŠTAS**

2021-07-12

Lazdijų rajono savivaldybės tarybos sprendimo ,,Dėl Europos teritorinio bendradarbiavimo grupės steigimo“ projektas parengtas vadovaujantis 2006 m. liepos 5 d. Europos Parlamento ir Tarybos reglamentu (EB) Nr. 1082/2006 dėl Europos teritorinio bendradarbiavimo grupės (ETBG), Lietuvos Respublikos vietos savivaldos įstatymo 6 straipsnio 4 punktu, 16 straipsnio 2 dalies 21 punktu, Lazdijų rajono savivaldybės tarybos 2020-11-04 sprendimu Nr. 5TS-536 „Dėl pritarimo susitarimui dėl Lietuvos ir Lenkijos pasienio funkcinės turizmo zonos „Jotvingių kraštas – Jatvingia“ sukūrimo“ pasirašymui“ ir atsižvelgiant į 2021-06-29 Punske vykusio Lietuvos ir Lenkijos pasienio savivaldybių atstovų pasitarimo „Dėl Europos teritorinio bendradarbiavimo grupės steigimo“ protokolą.

Siūloma Lazdijų rajono savivaldybės tarybai kartu su Lietuvos ir Lenkijos partneriais steigti Europos teritorinio bendradarbiavimo grupę. 2021-06-29 Punske vykusio Lietuvos ir Lenkijos pasienio savivaldybių atstovų pasitarimo „Dėl Europos teritorinio bendradarbiavimo grupės steigimo“ metu buvo nuspręsta pirmiausiai parengti teisinę analizę ir viso Europos teritorinio bendradarbiavimo grupės steigimo koordinavimo proceso aprašymą. Už šio proceso organizavimą sutiko būti atsakingas Punsko valsčius. Analizės išlaidos sudarys apie 10 000 Eur. Ši suma buvo padalinta visiems partneriams – Lazdijų rajono savivaldybė, Kalvarijos savivaldybė, Vilkaviškio rajono savivaldybė ir pasienio savivaldybės Lenkijoje po 1700 Eur. Susitikimo metu partneriai susitarė, kad procedūras atliks Punsko valsčius.

 Projektas neprieštarauja galiojantiems teisės aktams ir yra suderintas su atitinkamais Lazdijų rajono savivaldybės administracijos specialistais.

Priėmus sprendimo projektą, neigiamų pasekmių nenumatoma.

Dėl sprendimo projekto pastabų ir pasiūlymų negauta.

Teisės akto projekto antikorupcinis vertinimas taisyklėse nenumatytas.

Sprendimo projektą parengė Lazdijų rajono savivaldybės administracijos Strateginio planavimo ir investicinių projektų valdymo skyriaus vedėja.

Strateginio planavimo ir investicinių

projektų valdymo skyriaus vedėja Andrė Zenevičienė